Амаль кожнаму чалавеку прыходзіцца сутыкацца з пэўнымі жыццёвымі цяжкасцямі. Як важна, каб побач аказаўся чалавек, які падтрымае, аберажэ, выратуе ад няўпэўненасці, надзяліць верай у тое, што безвыходных сітуацый не бывае. Такім чалавекам для Андрэя (парушэнне слыху ў яго — вынік урачэбнай памылкі пры лячэнні прастуднага захворвання ў дзяцінстве) стала мама. Што было перажыта, аб гэтым Галіна Лаўрэнцьеўна не любіць успамінаць, горкіх хвілін хапала, але яна ніколі нікога ні ў чым не вінаваціць, ні на кога не трымае зла, бо лічыць, што ў любых абставінах трэба ўмець прабачыць, неабходна жыць з дабрынёй у сэрцы.